กรมควบคุมโรค แจงแผนกระจายวัคซีนป้องกันโควิด เดือนมิถุนายนนี้ จัดสรรวัคซีน 2 งวดตามจำนวนวัคซีนที่ได้
นายแพทย์โอภาส การย์กวินพงศ์ อธิบดีกรมควบคุมโรค เปิดเผยว่า กระทรวงสาธารณสุข ได้จัดหาวัคซีนป้องกันโควิด -19 ตามนโยบายที่รัฐบาลกำหนดให้ได้อย่างน้อยร้อยละ 70 ของจำนวนประชากร หรือราว 50 ล้านคน ในปี 2564 ซึ่งต้องใช้วัคซีนประมาณ 100 ล้านโดส ตั้งแต่เดือนกุมภาพันธ์ 2564 เป็นต้นมา ประเทศไทยมีวัคซีนแล้ว  8.1 ล้านโดส แบ่งเป็นวัคซีนแอสตร้าเซนเนก้า 2.1 ล้านโดส วัคซีนซิโนแวค 6 ล้านโดส ซึ่งปัจจุบันฉีดวัคซีนไปแล้ว 6,188,124 โดส ยอดมากสุดคือ พื้นที่ กทม. 1,716,394 โดส คิดเป็น 27.7% ของจำนวนวัคซีน แบ่งเป็นเข็มที่ 1 จำนวน 1,346,993 โดส เข็มที่ 2 อีก 369,401 โดส ดังนั้น กทม.มีประชาชนที่ได้รับวัคซีนอย่างน้อย 1 เข็ม 17.5%สำหรับวัคซีนโควิดตามสัญญาที่ทำไว้กับบริษัทผู้ผลิต จะทยอยส่งเป็นงวดๆ ตามที่กำหนดไว้ อย่างไรก็ตามธรรมชาติของการผลิตวัคซีนที่เป็นชีววัตถุ จะมีความไม่แน่นอนในการผลิตค่อนข้างสูง ฉะนั้นการผลิต การตรวจสอบคุณภาพวัคซีนจะมีมาตรฐานสูง โดยเฉพาะหน่วยงานควบคุมคุณภาพทั้งในและต่างประเทศ การจัดสรรวัคซีนจึงพิจารณาตามข้อมูลวิชาการ จำนวนประชากรและแบ่งเป็นสัดส่วนที่ต่างกันแต่ละจังหวัด รวมถึงคำนึงถึงนโยบายอื่นๆ ของรัฐบาลด้วย แผนกระจายวัคซีนเดือนมิถุนายนนี้ ที่วางไว้คือ จะกระจายวัคซีนอย่างน้อย 2 งวดครอบคลุมการฉีดในระยะ 2 สัปดาห์คือ งวดแรกตั้งแต่วันที่ 7-20 มิถุนายน 2564 ซึ่งได้ส่งวัคซีนไปแล้ว 3 ล้านโดส จำนวนนี้จัดส่งให้ กทม. แล้ว 5 แสนโดส สำนักงานประกันสังคม 3 แสนโดส ที่ประชุมอธิการบดีแห่งประเทศไทย (ทปอ.) 11 สถาบัน ส่งไปอีก  1.5 แสนโดส ซึ่งทั้งประกันสังคม และ ทปอ. ฉีดใน กทม.เป็นหลัก ขณะที่ ผู้ลงทะเบียน หมอพร้อม 76 จังหวัด ส่งไปแล้ว 1.1 ล้านโดส และส่งไปยังจุดฉีดต่างๆ ของรัฐ อีก 1 แสนโดส นอกจากนี้ ยังเตรียมวัคซีนสำรองไว้ใช้ในสถานการณ์ระบาดในหลายพื้นที่ เช่น เพชรบุรี เป็นต้น ส่วนแผนงวดที่ 2 กำหนดจะกระจายวัคซีนเพื่อใช้วันที่ 21 มิถุนายน – 2 กรกฎาคม 2564  อีก 3.5 ล้านโดส รวมทั้งหมดก็จะเป็นการกระจายตามเป้าเดือนมิถุนายน ประมาณ 6 ล้านโดส